《太湖一首和姚子张》
宋代·陈舜俞

太湖可渔山可樵，渔樵隐者非一朝。
醉拍溟渤摩穹霄，歌咏周一追松乔。
故矶人归今寂寥，秋空浪稳兰为桡。
何为不去走市朝，况无一策陈虞尧。
嗟哉生事垂箪瓢，母齿豁豁群儿龆。
啼寒悲饥如鸱鸮，古人以此尝折腰。
敢不欢喜禄下僚，沧浪有景直不辽。
西风起时心摇摇，异日掉臂君可招。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。